रिजनलिजम इज गोइंग अप, नेशनलिजम इज गोइंग डाउन (क्षेत्रवाद बढ़ रहा है, राष्ट्रवाद घट रहा है). 1975 में अपनी मौत के पहले कामराज ने यह बात कही थी. आज की स्थिति में इस बयान को आंकिए. एक भविष्यद्रष्टा और मनीषी का बयान. राजनीति में किस ऊंचाई के लोग थे? उस कामराज की पृष्ठभूमि क्या थी? आर एम लाला की पुस्तक से ही, ‘कामराज का संबंध उस युग से था, जब कांग्रेस वालंटियर एक सूरमा होता था, एकनिष्ठ समर्पण भाव के साथ आदर्शोवाला व्यक्ति होता था.. उन्होंने एक मामूली कांग्रेसी कार्यकर्ता के रूप में काम शुरू किया, जिसके पास ब्रिटिश साम्राज्य की शक्ति से लड़ने के लिए सत्याग्रह के गांधीवादी हथियार से अधिक कुछ भी नहीं था. चौथाई सदी के संघर्ष के दौरान उन्होंने 3000 से अधिक दिन जेल में गुजारे. उस व्यक्ति ने कई लोगों को प्रधानमंत्री बनाया. अपने चरित्र के कारण किंग मेकर कहे गये.